Berthold Bartosch

Samarbeid med Lotte Reiniger

I 1919 etablerte Hanslik og Bartosch en filial av «Institut für Kulturforschung» i Berlin, sammen med kunsthistoriker og Asia-forsker Karl With, kunsthistoriker Carl Koch og filolog og samfunnsforsker Walther Günther. Filmskaperen Hans Cürlis ble leder for instituttet. Silhuettkunstneren Lotte Reiniger fikk innpass allerede det første året instituttet eksisterte, og lærte animasjonsteknikk av Bartosch, før hun fikk prøve å lage sin første silhuett-animasjonsfilm: Das Ornament des verliebten Herzens (Det forelskede hjertets ornament), som hadde premiere i desember 1919. 
Bartosch ble en viktig samarbeidspartner for Reiniger på flere av filmene hennes, spesielt den første langfilmen: Die Abenteuer des Prinzen Achmed (1923–1926) der han også arbeidet nært sammen med Walter Ruttmann. Bartosch var spesielt dyktig til å lage bakgrunner, som bølger, skyer og andre elementer, av blant annet sand, voks, silkepapir og andre materialer, så filmene fikk en opplevd dybde. Han var egentlig mer interessert i å lage spesialeffekter og eksperimentelle filmer enn å hjelpe til med å utforme Reinigers eventyrfilmer. Reiniger erkjente at Bartosch var for uavhengig til å være fornøyd med å være medhjelper på hennes filmer. Han ønsket å utvikle egne prosjekter. 
I 1930 forlot Bartosch instituttet, etter å ha laget spesialeffekter, som snøstormer og sjøreiser, til Reinigers film om Doktor Dolittle (1927–1929). Han flyttet til Paris, giftet seg med Maria Ebel og begynte å arbeide med L'Idée, sin mest berømte film.

L'Idée

L'Idée var en eksperimentell og teknisk avansert animasjonsfilm, med en spilletid på rundt 30 minutter. Det tok Bartosch to år å lage filmen, som var basert på Frans Masereels allegoriske bok Idée, en grafisk novelle, som besto av 83 tresnitt. Boken, og filmen, handler om en idés liv, fra dens fødsel gjennom utbredelse til endelig undertrykkelse. Han arbeidet tildels sammen med Masereel, men i et brev fra Masereel står det at Bartosch arbeidet uten pause, mens han selv kanskje arbeidet én til to timer daglig.
Lotte Reiniger omtalte L'Idée som den animasjonsfilmen som best fortalte en historie om et alvorlig emne, samtidig som den demonstrerte bruken av spesialeffekter.

Visuell musikk

Sammen med andre filmpionerer som Walther Ruttmann, Hans Richter, Oscar Fischinger og Viking Eggeling eksperimenterte Bartosch i 1920-årene med det de kalte «visuell musikk». De laget animasjonsfilmer der geometriske og abstrakte figurer beveget seg rytmisk, for å gi tilskueren noe av den samme stemningen som musikk kan gi. Dette var stumfilmer. Noen av filmene ble vist til musikk, men det var i hovedsak bevegelsene på lerretet som skulle skape den såkalte visuelle musikken. Disse filmskaperne var også pionerer innenfor reklamefilm, som ble en voksende industri i Tyskland i 1920- og 1930-årene, blant annet på grunn av den fremsynte og kreative reklamefilmprodusenten Julius Pinschewer.

Etterkrigstiden

I 1948 arbeidet han et år i Paris for UNESCO, som mentor for den canadiske filmskaperen George Dunning, som senere ble kjent som produsent for Beatles-filmen Yellow Submarine. 
I 1950 fikk Bartosch fransk statsborgerskap. De siste årene han levde, viet han seg til malerkunsten. På grunn av sviktende helse var det blitt for tungt for ham å arbeide med animasjon og multiplankameraet han hadde bygget.